**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky (ďalej
len „ministerstvo“) predkladá návrh zákona o poskytovaní podpory v pôdohospodárstve a rozvoji vidieka s ohľadom na Programové vyhlásenie vlády Slovenskej republiky (úlohy na roky
2016 – 2020).

Cieľom návrhu je odstrániť nedostatky, ktoré sa prejavili pri aplikácii zákona
č. 543/2007 Z. z. o pôsobnosti orgánov štátnej správy pri poskytovaní podpory
v pôdohospodárstve a rozvoji vidieka v znení neskorších predpisov, predovšetkým s ohľadom na konanie vo veci žiadosti o priame podpory.

Predkladaný návrh zákona o poskytovaní podpory v pôdohospodárstve a rozvoji vidieka aktualizuje legislatívne predpisy vzťahujúce sa k podmienkam a kritériám na uplatňovanie podpôr, zdôrazňuje  ochranu finančných záujmov v rámci Európskeho poľnohospodárskeho záručného fondu a Európskeho poľnohospodárskeho fondu pre rozvoj vidieka, upravuje Pôdohospodársky poradenský systém,  dopĺňa kompetenciu ministerstva a kompetencie Pôdohospodárskej platobnej agentúry,  upravuje konanie vo veci žiadosti o priame podpory
a zdokonaľuje výkon právomocí orgánov štátnej správy v rámci schvaľovania žiadosti
o podporu.

Návrh zákona nebude predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona bude mať negatívny vplyv na rozpočet verejnej správy, pozitívny vplyv
na podnikateľské prostredie, nebude mať sociálne vplyvy, vplyv na životné prostredie, vplyv
na informatizáciu spoločnosti, ani vplyv na služby verejnej správy pre občana.

Dátum nadobudnutia účinnosti je navrhnutý tak, aby adresáti právneho predpisu mali dostatok času na oboznámenie sa s novou právnou úpravou.

Návrh zákona bol predmetom pripomienkového konania, ktorého výsledky sú uvedené
vo vyhodnotení pripomienkového konania. Návrh zákona sa predkladá s rozporom s verejnosťou zastúpenou Ondrejom Dostálom, Ivanom Kuhnom a Dušanom Slobodom, pokiaľ ide o návrh
na úpravu znenia § 16 návrhu zákona, a s rozporom so Slovenskou poľnohospodárskou a potravinárskou komorou, pokiaľ ide o zásadné pripomienky k návrhu zákona ako celku, najmä jeho druhej časti, k § 22 ods. 8 a k § 25 ods. 1.